JUBILEJSKA GODINA 2025. - KAKO ZADOBITI JUBILEJSKI OPROST

I NJEGOVO ZNAČENJE

*(priredio p. Miljenko Sušac, smm, misionar monfortanac, upravitelj župe Uznesenja BDM, Kupinec, Zagrebačka nadbiskupija)*

Bulom *Spes non confundit*, papa Franjo je proglasio Jubilejsku godinu, 2025. i sve kršćane pozvao da postanu *hodočasnici nade*. Papa je otvorio Jubilejsku godinu u bazilici svetog Petra na Badnjak, 24.12.2024. uoči mise bdijenja. Jubilejska godina trajat će do svetkovine Bogojavljanja 2026. godine. **Apostolska pokorničarna iz Rima 13.5.2024. izdala je dekret o jubilejskom oprostu.**

**TEMELJI CRKVENOG NAUKA O OPROSTIMA: *svaki teški grijeh ima dvostruku posljedicu***. **Prva**, raskida naše zajedništvo s Bogom i lišava nas vječnog života. Oproštenje od vječne kazne ostvaruje se oprostom od krivnje i obnovom zajedništva s Bogom, po sakramentu ispovijedi.

Pored vječne kazne ***postoji i ona druga posljedica*** koju nazivamo vremenitom kaznom od koje se vjernik treba očistiti ili na zemlji, ili poslije smrti u stanju nazvanom čistilištem.

Oprost je dakle, otpuštenje vremenite kazne za grijehe kojih je krivnja već otpuštena po sakramentu ispovijedi. ***Valja naglasiti kako ove dvije kazne kako to uči Katekizam Katoličke Crkve nisu Božja osveta, već posljedica same naravi grijeha***.

Oprost se dobiva po Crkvi koja snagom vlasti “vezivanja i odrješivanja” koju je primila od Isusa Krista, otvara kršćaninu riznicu Kristovih zasluga i svih svetaca da od Oca milosrđa dobije otpuštenje vremenitih kazni za grijehe. Crkva time želi, ne samo doći u pomoć kršćaninu, već ga potaknuti na djela pobožnosti, pokore i ljubavi.

# VJERNIK JUBILEJSKI OPROST MOŽE TRAŽITI KOLIKO PUTA ŽELI TIJEKOM JUBILEJSKE GODINE ZA SEBE ILI NEKOGA OD POKOJNIKA. ZA ZADOBITI POTPUNI JUBILEJSKI OPROST KOJI SE MOŽE DOBITI JEDAN PUTA U JEDNOME DANU ZA SEBE ILI NEKOGA OD POKOJNIKA, POTREBNO JE:

**Ispovjediti se -** može i do dva tjedna prije nego se želi primiti jubilejski oprost, ali uz uvjet da osoba nema teškoga grijeha kad želi primiti oprost.

**Pričestiti se** – na dan kada se želi primiti oprost.

**Moliti na nakanu Svetog Oca pape** –Vjerovanje, Oče naš, Zdravo Marijo i Slava Ocu.

Vjernik koji želi zadobiti jubilejski oprost mora se odreći navezanosti na svaki, pa i na laki grijeh.

Jedna sakramentalna ispovijed dovoljna je za nekoliko oprosta, ali se potiče česta sakramentalna ispovijed kako bi se zadobila milost dubljeg obraćenja i čistoće srca.

Međutim, za svaki traženi potpni oprost potrebna je zasebna sveta pričest i zasebna molitva na nakane Svetog Oca.

Vjernik iznimno, samo za pokojne može dobiti i dva jubilejska oprosta u jednom danu, ali taj dan treba 2 puta primiti svetu pričest.

**Nadbiskup Dražen Kutleša o jubilejskim mjestima i oprostima u Zagrebačkoj nadbiskupiji je izdao dekret** 24.12.2024. **Uz gore spomenute uvijete: ispovijedi, pričesti i molitve na nakane Svetog Oca, za zadobiti jubilejski oprost vjernik treba izvršiti neko od sljedećih djela označenim brojem 1, 2 ili 3:**

1. **POHODITI NEKU OD JUBILEJSKIH CRKVI I SUDJELOVATI NA MISI U TOJ CRKVI I PRIČESTTI SE; ILI BITI NA MISI U BILO KOJOJ CRKVI, PRIČESTITI SE TE POHODITI NEKU JUBILEJSKU CRKVU I IZMOLITI U NJOJ KRUNICU ILI KRIŽNI PUT. Dekretom nadbiskupa**

**Dražena Kutleše** sljedeće crkve su mjesta gdje se može dobiti jubilejski oprost u nadbiskupiji:

**Bogoslužni prostor bl. Alojzija Stepinca u Zagrebu,**

**Bazilika Uznesenja Blažene Djevice Marije u Nacionalnome svetištu Majke Božje Bistričke u Mariji Bistrici,**

**Bazilika sv. Antuna Padovanskoga u Zagrebu, Nacionalno svetište sv. Josipa u Karlovcu, Župna crkva Presvetoga Trojstva u Krašiću,**

**Župna crkva sv. Antuna Padovanskoga u Sesvetskim Selima i Župna crkva Pohoda Blažene Djevice Marije u Vukovini**

1. **ČINJENJEM DJELA MILOSRĐA - Jubilejski oprost vjernik može dobiti i tako da se ispovjedi, ide na misu i pričesti se (u bilo kojoj crkvi), moli na nakane pape te učini bilo koje djelo od sljedeća dva načina:**
	1. činjenjem djela milosrđa i pokore navedenima u *Odredbama iz Rima*, to jest ako vjernici budu dionici: pučkih misija, duhovnih vježbi ili susreta na kojima se govori o tekstovima *Drugoga vatikanskog koncila* ili *Katekizma Katoličke Crkve*;
	2. činjenjem tjelesnih i duhovnih djela milosrđa; ako u određeno vrijeme odu u posjet svojoj braći i sestrama koji su u potrebi ili u teškoćama (bolesnicima, zatvorenicima, usamljenim i starijim osobama, osobama s invaliditetom i sl.);
2. **ČINJENJEM DJELA POKORE I POSTA, POSEBNO PETKOM – Jubilejski oprost vjernik može dobiti i tako da se ispovjedi, ide na misu i pričesti se (u bilo kojoj crkvi), moli na nakane Pape te učini neko djelo od sljedeća dva načina:**
	1. činjenjem pokore i postom u skladu sa zdravljem i fizičkim mogućnostima
	2. uzdržavanjem barem jedan dan u tjednu od “uzaludnih stvari koje odvlače pažnju”, kao što su društveni mediji ili televizija.

**VAŽNA NAPOMENA:**

# JUBILEJSKI OPROST JE POSEBAN PO TOME ŠTO, UZ ISPOVIJED KOJA PONIŠTAVA KRIVNJU ZA GRIJEHE, IZ DUŠE VJERNIKA BRIŠE VREMENITE KAZNE GRIJEHA I POSLJEDICE GRIJEHA, A DUŠU VRAĆA U POTPUNU ČISTOĆU KOJU JE IMALA U TRENUTKU KRŠTENJA.

***Vatikanski odjel za kulturu i odgoj o tome piše:*** Vatikanske vijesti od 7.5.2024., Andrea Tornielli, direktor uredništva vatikanskih medija, i biskup Antonio Staglianò, predsjednik Papinske teološke akademije govorili su o značenju jubilejskog oprosta:

Tornielli primjećuje da „oprost znači mogućnost da se ne samo poništi grijeh kao takav, jer se to događa s praštanjem po ispovijedi, nego da se uklone i posljedice koje grijeh uzrokuje u našoj osobi... Jubilej je uistinu velika prilika: možete dobiti više od jednostavnog oprosta, možete se čak vratiti u stanje čistoće krsne milosti. Kao da nam je dano veliko čišćenje, potpuno čišćenje.“

Biskup Staglianò nastavlja objašnjavajući duhovno značenje oprosta, koje je „povezano s Božjim milosrđem koje obilno silazi u živote ljudi. A budući da je Božje milosrđe sam Bog, ono ulazi u čovjekov život i mijenja ga. Oprost je milosrđe koje poput obilne kiše silazi u čovjekovu egzistenciju i preobražava ga, usmjeravajući ga prema dobru, ljubavi, bratstvu, vraća čovjeka samom sebi i svoj ljudskosti koja je u određenoj mjeri izgubljena grijehom.“

Vraćajući se na značenje punog oprosta, Tornielli podsjeća na misao da je „to nešto drugačije, posebnije, u usporedbi s ispovijedi koja je sakrament pomirenja koji nas ponovno sjedinjuje s Bogom nakon pada u grijehe, svaki put kad se ispovijedimo. Po sakramentalnoj ispovijedi vraćamo se Božjoj milosti, pomirenju s Bogom, ali grijesi koje smo počinili ostavljaju posljedice koje se obaraju na nas, na naše biće. Jubilarni oprost odnosi se upravo na ovo, kao da ponovno uspostavlja savršeno bijelu haljinu duše kao u trenutku našeg krštenja. To je poseban dar, vezan uz određene milosne trenutke, uz godinu jubileja“.